53. ΝΟΜΟΘΕΤ.ΔΙΑΤΑΓΜΑ υπ’ αριθ. 271 της 4/14 Ιαν. 1974 (ΦΕΚ Α΄ 9) Περί ρυθμίσεως τρόπου εξοφλήσεως οφειλών εκ καθυστερουμένων εισφορών προς ασφαλιστικούς Οργανισμούς. Άρθρ.1-1.Οφειλαί προς τους Οργανισμούς Κοινωνικής Ασφαλίσεως και Πολιτικής, αρμοδιότητος των Υπουργείων Κοινωνικών Υπηρεσιών και Απασχολήσεως εκ καθυστερουμένων ασφαλιστικών εισφορών, αναγομένων εις χρονικάς περιόδους (χρόνος απασχολήσεως ή ασφαλίσεως) από 1ης Μαΐου 1968 μέχρι και της 25ης Νοεμ. 1973 μη υπερβαίνουσαι άνευ προσθέτων τελών τας 150.000 δραχ. κεφαλαιοποιούνται κατά το μέχρις 100.000 δραχ. τμήμα της οφειλής μετά των εις τούτο αναλογούντων προσθέτων τελών, λόγω μη εμπροθέσμου καταβολής των και εξοφλούνται εις 24 ίσας μηνιαίας δόσεις, της πρώτης τούτων καταβλητέας εντός του μηνός Ιαν. 1974. 2.Η κατά την προηγουμένην παράγραφον ρύθμισις παρέχεται υπό τον όρον ότι ουδέν ποσόν θα οφείλεται εξ απαιτητών, κατά τον χρόνον καταβολής εκάστης δόσεως, τρεχουσών εισφορών, αναγομένων εις το από 26ης Νοεμ. 1973 και εφεξής χρονικόν διάστημα. 3.Η καταβολή δόσεως, χωρίς να έχουν εξοφληθή αι μέχρι του χρόνου καταβολής της τρέχουσαι εισφοραί, ως και η μη εμπρόθεσμος καταβολή δόσεως τινός, συνεπάγεται απώλειαν του, δια της παρούσης, παρεχομένου προς τους οφειλέτας ευεργετήματος τμηματικής καταβολής, καθίσταται δε εξ ολοκλήρου απαιτητόν το οφειλόμενον ποσόν μετά των κατά τας κειμένας διατάξεις προσθέτων τελών. 4.Οφειλαί προς Οργανισμούς Κοινωνικής Ασφαλίσεως και Πολιτικής αρμοδιότητος των Υπουργείων Κοινωνικών Υπηρεσιών και Απασχολήσεως εκ καθυστερουμένων ασφαλιστικών εισφορών απαλλάσσονται του 1/2 των αναλογούντων εις ταύτας προσθέτων τελών, εφ’ όσον εξοφληθούν μέχρι 31 Μαρτ. 1974. Άρθρ.2.-Η ισχύς του παρόντος άρχεται από της δημοσιεύσεώς του δια της Εφημερίδος της Κυβερνήσεως. 